
oder  auf  die  bis  zum  Tode  stimulirende  Kiiche  der  Vornehmen  zu  gerathen. 

Dissertationem  hanc  inauguralem  medicam  in 
lucem  mittens  studiis  valedico  academicis  et  novam 
quasi  epocham  vitae  meae  ingredior.  Hucusque 
autem  peractae  momenta  animo  pervolvens ,  liberalis 
VESTRAE  erga  me  benevolentiae  et  amoris  do- 
cumenta  adeo  grata  memoria  quotidie  inecum  repeto, 
ut  summo  nunc  gaudio  opportunitatem  non  arripere 
nequeam,  Vos,  eximii  mei  fautores,  publice  ag¬ 
noscendi  colendique.  Vestra  vero  singularis  erga 

me  benignitas  ac  propensio  dulci  me  mulcent  spe  , 
benevolo  ac  sereno  vultu  Vos  tenellas  hasce  primi¬ 
tias  literarias  excepturos 


t 


fi  *  (  •'  J  r  V  A 

devinctissimus 


Auctor. 


1  utro  d  u  c  t  i  o. 


§.  i. 

Summam,  quod  mortalibus  concessum,  vitam  jucundam 
aeque  ac  perfectam  reddens ;  perfixamque  adsequi  destinationem 
potenter  adjuvans  bonum,  sanitatem  esse ;  nemo  inficias  ibit,  qui 
perpendit,  quod  aegri  nullius  parcant  sumptibus,  nullis  abhor¬ 
reant  difficultatibus,  ubi  de  recuperanda  agitur  sanitate  ,  quod¬ 
que  illis,  qui  sub  Hippocrate  stipendia  merebantur,  jam  ab  an¬ 
tiquissimis  temporibus  divinus  fere  tribueretur  honos.  Quam  fa¬ 
cile  haec  hominum  agendi  ratio  ad  falsam  perduceret  conclusio¬ 
nem  experientia  minime  comprobatam  cuilibet  patet !  —  Utut 
enim  nil  sit,  quod  pro  adipiscenda  sanitate  non  tentarent  homi¬ 
nes,  minus  tamen,  quod  quidem  rationi  magis  consentaneum  fo¬ 
ret,  in  hoc  divino  conservando  bono  cauti  esse  solent,  ita,  ut  ca¬ 
sus  non  raro  observentur,  ubi  de  morbo  in  morbum  labuntur. 
Non  mirabitur,  qui  tum  multiplicem  tenerainque  organismi  struc¬ 
turam  ,  tum  immensum,  potentiarum  in-  et  externarum  in  orga¬ 
nismum  humanum  agentium  considerat  exercitum.  Organismus 
enim  individuus  humanus,  universae  naturae  productum,  persi¬ 
stere  nequit,  nisi  in  continuo  cum  rebus  externis  conflictu,  qua¬ 
rum  impressiones  suscipit,  et  pro  re  nata  reagit.  Hanc  inter  po¬ 
tentiarum  externarum  actionem  et  internarum  reactionem  debi¬ 
tum  semper  requiritur  aequilibrium,  quod  quamprimum  turbatur, 
sanitas  tollitur  ponitur  que  morbus.  Hinc  factum  est  ,  ut  anti¬ 
quissimi  jam  medici  de  regulis  cogitarent,  secundum  quas  po¬ 
tentiarum  in-  et  externarum  in  organismum  agentium  influxus 
moderaretur,  ita,  ut  sanitas  incolumis  persistat ;  aut  amissa  re¬ 
stituatur.  Has  regulas  exponens  doctrina  diaetetica  audit. 

8.  2 

Cum  autem  duplex  sit  status,  in  quo  vita  existit,  sanus  nimi¬ 
rum  et  morbosus  ,  diaetetica  quoque  in  duas  diramatur  partes, 
prouti  vel  sanorum,  vel  aegrorum  praecipuus  habetur  respectus, 
quarum  haec  diaetetices  therapeuticae,  illa  Hygienis  nomine  in¬ 
signitur. 

Est  autem  Hy  giene  doctrina  praesidia  et  rationem  sani¬ 
tatis  conservandae  tradens.  Quod,  ut  debite  praestet,  regulas 
ex  scientiis  medicis  petitas,  experientia  comprobatas  statuere 
debet,  secundum  quas  potentiarum  tum  in-,  tum  externarum  in 
organismum  sanum  agentium  influxus  ita  dirigitur,  ut  supra  me¬ 
moratus  assequatur  finis. 

4. 

Quae  Hygienes  studium  adjuvant  dupplici  ex  fonte  petuntur, 
quorum  prior  ex  naturae  universae,  alter  ex  naturae  organismi 
humani  cognitione  scaturit.  Praeferunt  itaque  huic  doctrinae 
facem  ex  una  parte  historia  naturalis,  Chemia  et  Physica,  ex 
altera  autem  Psychologia  et  Physiologia. 

5. 

SiMarsiliusFicinus  ad  tuendam  sanitatem  aurum 
myrrhamque  in  usum  trahere  atque  quovis  septimo  anno  astro¬ 
logum  consultare  suadet,  aut  si  Baeo  seductus  sanis  nitri  usum 
ad  condensandos  spiritus  vitaeque  proiongationem  commendat, 
aut  si  alii  veterum  contendunt,  quemcumque  in  statu  sano  per¬ 
sistere  conantem  centum  et  ultra  potus  theati  vascula  intra  diei 
spatium  consumere  debere,  nullus  sanae  mentis  idcirco  repu¬ 
diabit  doctrinam  diaeteticam.  Sufficit  enim  commemorasse,  hanc 
doctrinam  inter  nos  et  res  externas  relationem  exponere,  qua 
eo  minus  carere  valemus,  quo  perfectior  et  animus  et  mens. 
Cultiores  enim,  magis  multiplicatum  cum  externa  sustinentes 
natura  nexum,  frequentiores  ac  vividiores  reactiones  experiun¬ 
tur;  dum  rudis  in  angustiore  in-  et  externarum  potentiarum 
sphaera  movetur,  rarius  ac  difficilius  adficiendus.  Quantum  doc¬ 
trina  diaetetica  hominum  saluti  consulat  vel  maxime  ex  eo  pa¬ 
tet,  quod  multi  ejus  praecepta  sequentes  non  tantum  a  morbis 
immunes  evaserint  verum  etiam  maximam  senectutem  assecuti 
fuerint ,  plures  valetudinarii  salutiferis  hujus  doctrinae  praesi¬ 
diis  adjuti,  sanitatem  constantiorem  acquisiverint. 


Couspeclus  historicus  doctrinae 

diaeteticae. 

§■  6.  ' 

Quae  historia  naturalis  philosophia  ac  medicina  subiit  fata, 
doctrina  diaetetica  (Hygiene)  semper  experta  est.  His  enim 
pro  aut  regredientibus,  haec  quoque  aut  excolebatur  aut  a  cul¬ 
turae,  quod  attigerat  puncto,  relabebatur.  Apte  historiam  doc¬ 
trinae  hujus  in  tres  partes  dividunt  auctores,  quarum  prima  ab 
Herodico  ad  Galenum,  altera  a  Galeno  ad  Boerhavium,  ultima 
ad  nostra  tempora  usque  enarrat  fata. 

§.  7. 

Prima  doctrinae  diaeteticae  vestigia  circa  annum  450  a 
C.  N.  jam  in  Graecorum  gymnasiis,  quorum  directores  discipu¬ 
los  non  solum  exercere,  verum  etiam  eorum  sanitatem  conserva¬ 
re  studebant,  reperiuntur.  Hujus  initium  Herodicus  paulo  ante 
Peloponesiacum  bellum  fecit.  Attamen  prima  scientifica  frag¬ 
menta  Hippocrati,  Heraclidis  filio,  Hero  dic  i  disci¬ 
pulo  debemus,  qui  egregias  aeque  ac  fidas  observationes  circa 
aeris ,  aquae ,  climatis  influxum  instituens,  aphorismos,  praecla¬ 
ras  regulas  diaeteticas  continentes  scripsit.  Qui  Hippocra¬ 
tem  proxime  sequebantur,  viam  abeo  designatam  relinquebant, 
doctrinam  de  quatuor  elementis  excolentes,  totidemque  humo¬ 
res  cardinales,  a  quibus  sanitas  dependeret,  statuentes,  dialecti¬ 
cis  potius  curiositatibus,  quam  veritati  studentes,  hanc  doctri¬ 
nam  variis  philosophicis  placitis  inundarunt.  Dio  cies  C  arys  tus 
(350  a  N.  C.),  Herophilius  Chalcedonius  (300  a  C. 
N.J,  Heraclides  Erythraeus  (200  a  C.  N.),  a  quibus 
solum  prioris  nonnulla  fragmenta  supersunt  hujus  periodi  scrip¬ 
tores  fuere.  Plura  maj orisque  momenti  Cornelius  Ceis  u  s 
(c.  N.  C.)  praestitit,  qui  praecipua  experientia  confirmata  diae¬ 
tetica  momenta  succincte  exposuit.  Ad  veram  tamen  discipli¬ 
nam  Claudius  Galenus  extulit  doctrinam  hanc  diaeteticam  a 
Gymnastica  sparando,  et  ad  medicinae  territorium  collocando, 

quam  partim  in  propriis  scriptis,  partim  in  proprio  tractatu  me¬ 
moriae  tradidit.  Licet  magnus  hic  Hippocratis  venerator 
ejus  vestigia  persequutus  esset  in  philosophica  placita  abrep¬ 
tus  spontaneam  humorum  corruptionem  supponens,  remediorum 
in  statu  sano  abusui  faciendo  ansam  praebuit. 

*  §•  8. 

Luxuria,  morum  corruptione,  superstitione,  nec  non  despo- 
tismo  scientiae  artesque  a  culturae,  quod  attigerunt,  fostigio 
detrudebantur,  unaque  cuia  his  doctrina  diaetetica  periit.  Ulti¬ 
mus  rationalis  medicus,  Paulus  Aeginetta,  eam  secundum 
Galeni  pertractavit  principia.  Hoc  tempore  Arabes  procul 
ab  omni  libera  investigatione  ac  perscrutatione  Galeni  prin¬ 
cipia  assumserant ,  iis  peripathetica  fundamenta ,  regulasque 
astrologicas  superstitiosas  adjicientes.  Nec  praeclariores  hujus 
aevi  auctores  Isakh  Ben  Solimann  et  Ebn  Zohr  circa 
seculum  duodecimum  immunes  ab  hoc  evaserunt  errore.  Quae 
omnia,  quum  Europaei  mox  imitarentur,  his  principiis  inixus 
quidam  e  schola  medica  in  monte  Casseno  ad  Salerno  regula¬ 
rum  diaeteticarum  synopsim  conscripsit  versibus,  quae  diu  Eu¬ 
ropae  inserviebat  usui.  Interim  ad  finem  saeculi  decimii  tertii 
Arnoldus  Bachuone,  ex  Vilanova  astrologus,  ac  curiosus 
scholasticus,  Hieronymus  C  ard anus  initio  saeculi  decimi  sex¬ 
ti  insignis  ingenii  theosophus ,  Josephus  Duchesne  seculo 
decimo  septimo  superstitiosus  salis  communis  aurique  philosophi¬ 
ci  commendator,  doctrinam  diaeteticam  (Hygienem)  superstitione 
ac  phantasiae  ludibriis  replerunt,  donec  ardens  de  novo  Grae¬ 
corum  et  Romanorum  Classicorum  studium  hujus  periodi  finem 
versus,  mentem  humanam  ad  benignam  impelleret  revolutionem. 
Medici  Galeni  Arabum  ve  jugum  abjicere ,  naturamque  scrutari 
incipiebant. 

§.  9. 

Initio  seculi  decimi  septimi  Nicolao  L  e  o  n  i  c  e  n  o,  W  i  n  t  e- 
r  o,  Leonhardo  F  u  c  h  s  i  o,  Michaleo  Servettoet  Classico  Jo- 
anni  F  e  r  n  e  1  i  o  medicinam  noviter  fundantibus  singulae  scien¬ 
tiae  incrementa  capiebant.  Sic  Andreas  Wesalius,  Gabrieli 
Falliopia  et  Bartholomeo  Eustachio  adjuvantibus  anato- 
miam  conscripsit,  Guilielmus  Harveyus  circulum  invenit,  quo 
fiebat,  ut  novam  plane  subiret  physiologia  metamorphosim; 
magnum  tandum  B  a  c  o  supra  scientias  lumen  sparsit  critico  lu¬ 
strans  oculo ,  scholasticas  subtilitates  in  solo  verborum  inutili 

selectu  constantes  penitus  expellens,  licet  adhuc  aurum  potahile 
pro  tuenda  suaveret  sanitate.  Quibus  praeuntihus  Danielis  S  e- 
u e r  t  u  s  et  Fabricius  Hildanus  doctrinam  diaeteticam  per¬ 
tractarunt  ,  a  quibus  tamen  singulis  solum  cognitionibus  locu¬ 
pletabatur.  Etenim  detectae  novae  terrae  partes  translataque  nova 
producta ,  quae  mox  in  usum  vocabantur,  medicos  ad  eorum  in 
sanitatem  influxum  detegendum  impulit. 

8.  io. 

Auctis  itaque  scientiis ,  emendatae  et  naturae  universae  et 
humani  organismi  cognitione,  novo  systemati  medicinae  fundato 
mens  humana  feliciori  successu  firmiora  valuit  superstruere 
diaetetica  principia.  Tres  immortales  viri  naturae  humanae  et 
medicinae  systemata  fundarunt  praegressa  longe  exsuperantia, 
nec  tamen  ubique  plenum  valorem  veritatemque  continentia.  Her- 
mannus  Boer h ave  systema  jatromathematicum ;  Fridericus 
H  off  mannus  mechanico  -  dynamicum  ;  Georgius  Ernestus 
Stahlius  psychicum  statuerunt.  Omnes  tres  partirn  suis,  par- 
tim  discipulorum  suorum  scriptis  magnum  exseruere  in  doctri¬ 
nam  diaeteticam  influxum  multa  experientia,  theoriisque  locu¬ 
pletantes.  Ast  non  reticendum,  illos  falsis  hypothesibus  seduc¬ 
tos  haud  parum  nocuisse.  Sic  B  oerhave  sua  theoria  de  hu¬ 
morum  corruptione,  necessaria  dilutione,  purificatione  et  eva¬ 
cuatione,  Hoffmannus  et  Stahlius  ideis  de  plethora  atque 
statui  sano  convenientibus  haemorrhoidibus ,  nec  non  consilio 
sanis  dato,  his  per  annum  venam  secandi  et  hinc  inde  purgan¬ 
tia  in  usum  vocandi ,  suae  aetatis  civibus  damnum  intulerunt. 
Sensim  haec  delerinquebant  medici  systemata ,  solidas  corporis 
partes  magis  respicientes. 

8.  ii.  v 

Perfectior  evasit  doctrina  diaetetica ,  cum  a  tot  tantisque 
pertracteretur  viris ,  magnis  nostri  aevi  in  philosophia  et  natu¬ 
rae  scientiis  progressibus  adjutis,  quibus  Tode,  Makenzie, 
Richter,  Reil,  Tourtelle,  Hildebrand,  U  nz  er, 
Peter  Frank,  Hufeland,  May,  Weikard,  Faust, 
Struve,  Colle  n  busch  merito  adnumerantur.  Statuto  demum 
a  Brunone  systemate  dynarnico,  perceleberrimum  Sehel- 
1  i  n  g  i  u  in  modificato ,  Vogel,  Kilian,  Bertele  multum 
in  hanc  excolendam  doctrinam  contribuere.  Quantum  recen- 
tissimi  auctores  celeberrimus  Professor  Hartmann,  nec 
non  Carolus  B  u  r  d  a  c  h  de  hac  meritisint  doctrina,  ipsa 

subsecutura  literaria,  aetas  grato  aeque  ac  venerando  fate¬ 
bitur  animo.  — 1 

S.  12. 

Historia  doctrinae  diaeteticae  ad  hodiernum  tempus  usque 
nunc  prolata,  ad  partem  unam  solummodo  hujus  Doctrinae  sci¬ 
licet  victum  transibo,  et  ob  temporis  brevitatem  arctasque  dis¬ 
sertationis  limites,  brevibus,  nonnullas  circa  nutrimenta  et 
potulenta  reg*ula,s  piaeteticas^  quibus  homo  sanitatem  quam 
maxime  confortare  ac  quam  diutissime  conservare  valeat, 
exponam. 


i 

CAPUT  I. 


De  Nutrimentis. 

§.  13. 

Cum  illa  Hygienes  pars,  quae  de  nutrimentorum  in  organis¬ 
mum  humanum  influxu  cautelisque  sub  eorum  usu  adhibendis, 
agit ,  tam  late  pateat ,  adeoque  gravis  sit  momenti,  non  miran¬ 
dum  ,  antiquiores  auctores  totos  quantos  in  hanc  immersos  ma¬ 
teriam  ,  reliquas  hujus  doctrinae  partes  haud  parum  neglexis¬ 
se.  Nutrimenta  autem  immediate  pro  vita  sustentanda  ne¬ 
cessaria  esse,  plenamque  eorum  subtractionem  mortem  serius 
ociusve  inducere,  nemini  non  notum;  quare,  quae  in  seligen¬ 
dis  nutrimentis  observanda  sunt,  hic  locorum  sola  perlustranda 
restant. 

8.  14. 

Homo  inter  reliqua  animantia  excellit  et  eo ,  quod  non 
unico  alimentorem  generi  adstrictus,  verum  illi  inter  plura  ac 
varia  seligendi  concessa  sit  facultas.  Ingens  tamen  alimentorum 
numerus  magnaque  inter  illa  diversitas  jam  antiquos  naturae 
scrutatores  eo  perduxit,  ut  illa  in  duas  dividerent  classes,  qua¬ 
rum  una  nutrimenta  ex  regno  animali ,  altera  illa  ex  regno  ve¬ 
getabili  comprehenderet. 

15. 

Alimenta  regni  animalis  in  genere  plus  nutriunt,  quam 
illa  vegetabilis,  exceptis  mucilaginosis,  farinosis,  saccharum 
majori  quantitate  gerentibus,  id  tamen  incommodi  habentibus, 
quod  acidam  fermentationem  lubenter  subeant.  Optime  sanitati 
prospicimus  victu  ex  utroque  regno  petito.  Etenim  experientia 
teste  constat ,  victum  aut  vegetabilem  aut  animalem  merum  diu¬ 
tius  continuatum  sanitati  obesse  ;  illum  organorum  digerentium 
relaxationem,  acidum,  flatulentiam,  pituitam  et  inde  mala  de¬ 
pendentia  ;  hunc  scorbuticam  diathesim  humorumque  corruptio- 

nem  generare,  mixtum  autem  malis  ex  singulo  scaturientibus 
occurrere.  — 

$.  16. 

Quod  singulas  alimentorum  species  attinet ,  monendum , 
ut  crebrior  flat  alternatio,  utpote  unus  idemque  cibus  longius 
continuatus  nauseam  inducens  valetudinem  offendit.  Sunt  tamen 
substantiae ,  quae  quin  recensita  proferant  incommoda,  per  lon¬ 
gius  feruntur  tempus,  id  quod  potissimum  de  pane  valet.  Quodsi 
mihi  quis  objiceret,  homines  sat  longo  tempore  uno  eodemque 
nutrimento  absque  ulla  sanitatis  turba  usos  fuisse,  huic  ego!  — 
nulla  regula  sine  exceptione.  —  Regionum  septemtrionalium 
incolae  potius  animales ,  australium  vegetabiles  desiderant  ci¬ 
bos  ;  hinc  Laponiae  aliasque  terrarum  harum  gentes  praecipue 
tarandorum  ac  phocarum  carne*,  tropicarum  autem  regionum 
incolas  fere  solo  pane,  oryza,  sago,  dactylis,  ju jubis  aliisque 
fructibus  vesci  historia  ennarrat.  Graviores  corporis  labores  , 
motusque  in  aere  libero  crebrior,  duriores  tenacioresve  subi¬ 
gunt  cibos ,  vita  autem  sedentaria  teneriores  digestu  faciliores 
exigit.  —  Illud  rustici,  hoc  literati  testantur. 

§.  i? 

Mammalia  nullo  morbo  detenta,  in  aere  libero  degentia, 
nec  in  stabulis  saginata,  perfectum  corporis  incrementum  nae- 
ta  optimam  largiuntur  hominibus  carnem;  in  hac  enim  partes 
constituentes  nimirum  fibra,  albumen,  osmazoma,  gelatina  at¬ 
que  pinguedo  ea  ratione  conjunguntur,  ut  nulla  nimirum  nimium 
in  modum  exsuperat ;  qualitas  haec  per  diversum  praeparandi 
et  asservandi  modum  varie  varieque  modificatur. 

8-  18. 

Diversitatem  praeparationis  summum  in  dignitatem  carnis 
exerere  influxum,  extra  omne  collocatum  reor  dubium.  Maxime 
laudanda  caro  assata  et  torrefacta ;  in  his  enim  partes  nutrien¬ 
tes  maxime  retinentur;  caro  per  repetitam  adfusionem  juris  in 
superficie  acquirit  crustulam ,  qua  impeditur ,  quominus  humo¬ 
res  nutriticii  effugiant  atque  in  vapores  dispareant.  Coctio 
reddit  fibram  quidpiam  molliorem,  magis  resolubilem  et  hinc 
eupeptam ;  in  hunc  finem  caro  cum  aqua  flammae  adponitur  et 
modica  salis  culinaris  et  herbarum  sub  aromaticarum  additamen¬ 
to  conditur;  sub  hac  coctione  aqua  in  jusculum  mutatur,  quod 
cuncta  elementa  nutrientia  et  excitantia  in  se  continet,  quae 
caro  ipsa  sub  hac  praeparatione  perdidit,  quippe:  gelatinam, 

osmazoma,  pinguedinem  variosque  sales;  albumen  sub  forma 
spumae  sursum  ascendentis  depromitur. 

g.  19. 

Jusculum  qua  nutrimentum  sane  summe  nutriens,  robo¬ 
rans  et  ob  cohaesionis  modum  jam  ipsum  eupeptus  considera¬ 
tur;  hinc  juscula  concentrata  vel  nimis  larga  in  genere  juniori¬ 
bus,  plethoricis  aut  polyblennicis  individuis  minus  conducunt. 
Celebratissimus  jam  Boerhave  erroneam  vituperat  illorum 
opinionem,  qui  juribus  concentratissimis  et  gelatinis  debili  sto¬ 
macho  succurrere  student ,  quum  illae  dapes  a  justa  duntaxat 
vi  digestrice  subigantur  et  hac  deficiente  in  merum  gluten 
mutentur. 

*  i$.  20. 

Modificatur  porro  qualitas  carnis  per  methodum  praeparan¬ 
di,  sic  dictam  emollitionem  in  proprio  vapore  (das  Dampfen) ; 
sub  hac  operatione  vapor  calidissimus  fibras  intime  penetrat, 
cohaesionem  imminuit,  quin  succus  proprius  subtrahatur  et 
quin  caro  dura  evadat;  partes  nutrientes  hac  ratione  quidem 
solutae,  ast  non  extractae  in  carne  concentratae  retinentur,  qua¬ 
propter  caro  in  vapore  cocta  magis  nutrire  valet ,  ac  consueto 
modo  parata. 

g.  21. 

tjuod  vero  asservationis  modum  attinet,  hic  aequali  ratione 
summum  in  carnis  qualitatem  exercet  influxum :  caro  sale  cu- 
linari  et  nitro,  aceto  per  aliquod  tempus  tractata,  postmodum 
siccata,  dum  in  aere  perflante  suspenditur  vel  dum  fumo  indu¬ 
ratur,  succo  fere  omni  orbatur  et  sola  fibrina  tenaciore  instructa 
remanet;  carnem  tali  modo  siccatam  parum  succi  nutrientis 
suppeditare,  quid  quod  et  irritantem  induere  qualitatem  sponte 
sua  elucet. 

g.  22. 

Inter  animalium  domesticorum  carnem  praecipuum  locum 
sibi  vindicat  caro  bubula  ^  summe  nutriens  facilisque  digestu, 
non  autem  silentio  praetereundum  esse  censeo  praeparatum  re- 
centioribus  chimicis  gallis ,  in  specie  a  celeberrimo  Thenard 
ex  carne  bubula  extractum  cuius  praeparandi  modus  sequens : 
caro  bubula  recens  optima  nec  unguinosa,  in  particulas  mini¬ 
mas  conscissa  ,  in  mortario  lapideo  sufficiente  quantitate  aquae 
frigidae  in  pultem  tenacem  contundenda  prelo  stanneo  expri- 

menda.  Succus  obtentus  ebulliendo  despumatur  et  colatura  vase 
stanneo  in  balneo  vaporis  ad  extracti  solidioris  consistentiam 
inspissatus  sub  nomine  Gsmazoma  venit ;  substantia  peculiaris 
penetrantisque  saporis  vires  ventriculi,  quin  obruat  mirum  in 
modum  resuscitat,  infirmiori  digestionis  officina  instructis  ac  re- 
convalescentibus  in  jusculo  carnoso  ad  drachmam  unam  soluta 
largissimum  stimulansque  exhibet  nutrimentum. 

g.  23. 

Ut,  quem  incepi,  ordinem  persequar,  reliquas  carnium  qua¬ 
litates  recensere  continuabo.  Caro  taurina  hircinum  fere  sapo¬ 
rem  praebet  et  tenacitate  inamoena  deprehenditur;  caro  vac¬ 
cina  parum  aestimatur,  eo  minus  vaccarum  illarum,  quae  jam 
plures  vitulos  edidere;  caro  vitulina,  quae  imprimis  ex  fibra  te¬ 
nera,  gelatina  facile  separanda,  albumine  pro  aetate  plus  mi¬ 
nus  tenui,  muco  in  recens  natis  nimium  aucto  tandem  ex  pin¬ 
guedine  consistit ,  haec  quidem  parum  nutrit ,  ast  ventriculo 
commissa  facile  subigitur ;  caro  agnina ,  haec  quidem  levis  et 
tenera,  parum  tamen  nutriens  et  ob  pinguedinem  facile  coagu- 
labilem  subviscosam ,  digestioni  non  bene  submittitur ;  quam 
ob  rem  nonnisi  rite  condita  et  assata,  aptum  alimentum  vocari 
potest ;  caro  vervecina  ob  fibrarum  tenacitatem  et  majorem  pin¬ 
guedinis  molem  in  coagulum  adeo  prona,  facile  ventriculum 
obruit ;  caro  arietina  ob  saporem  hircinum  inamoenum ,  tena¬ 
citatem  fibrae  omnem  fere  vetat  usum  ;  maxima  consentanea  et 
laudabilis  est  caro  caprae  junioris  per  unum  duosve  menses 
lacte  materno  nutritae ,  utpote  excellens  fibra  molliorUet  gela¬ 
tina  nutriente  odorisque  ingrati  defectu;  adultior  tamen,  jam 
aliquid  hircini  subdulcis  nauseosi  resipit;  annosae  vero  caprae 
habent  carnem  densam,  pravo  succo  scatentem,  quare  mensis 
non  apponuntur ,  eo  minus  deterrimi  hirci  (Ziegenbock)  caro. 
Aeque  minus  quadrat  caro  suillina  fortiorem  digestionis  appara¬ 
tum  exposcens  variisque  malis,  uti  transpirationis  suppressioni, 
pituitae  impetiginibusque  generandis  favens ,  quare  etiam  ejus 
usum  sapiens  Moses  Hebraeis  interdixerat.  Caro  vero  porcelli 
lactei  (Milchferkel)  et  porcelli  delici  (Spanferkel)  est  fibrina 
admodum  tenera  plus  gelatinae  minusque  pinguedinis  ac  adul¬ 
torum  instructa,  quam  ob  rem  pro  cibo  suavi  et  pro  digestioni 
apta  habenda  sit  censeo. 

§.  24. 

Caro  ferina  fibrarum  tenacitate  et  larga  gelatina  excel¬ 
lens,  nutrimentum  ventriculo  etiam  debiliori  aecomodatumque 

praebet ;  avium  juniorum  caro  tenera  ,  sapida  et  gulae  et  ven¬ 
triculo  blandiens  large  nutrit.  Inferioris  notae  carnem  aquati¬ 
cae  ,  multo  praestantiorem  praebent  sylvas  terrasve  incolen¬ 
tes  aves. 

25. 

Multum  de  virtute  piscium  inter  medicos  disceptatum,  jam- 
que  lis  adhuc  sub  judice  est.  —  Quae  in  genere  de  noxia  eorum 
qualitate  relata  sunt,  merito  nunc  ad  fabulas  pertinent.  In  flu¬ 
minibus  puris  supra  solum  arenosum  degentes  praeferendi  sunt 
iis  ex  paludosis  stagnis  venientibus ;  gaudent  carne  tenera  fa- 
cileque  digestu*,  qua  destituuntur  maritimi,  palato  licet  magis 
arridentes ,  rarius  in  usum  trahendi.  Omnis  piscis  recens  con¬ 
sumendus  ,  quippe  quod  diu  asservatus  facile  corrumpitur ,  cui 
tamen  arte  asservandi  nunc  cognita  (sale  condiendo)  occurri¬ 
tur.  Cum  omni  aromate  careant  pisces ,  ob  pinguedinem  aegre 
digerendi ;  hinc  acetum  ,  sal  aliaque  condimenta  ipsis  ad¬ 
jiciuntur. 

V  §.  26. 

Inter  reptilia  magnam  sibi  comparavit  famam  testudo 
tenera  carne  et  pinguedine  facile  digestu  largiterque  nu¬ 
triente  instructa.  His  se  associant  cancri ,  ostreae,  mitylli ,  qui 
pro  deliciis  habentur,  ast  majori  copia  comesti  ventriculum 
obruunt. 

§.  27. 

Praeter  carnem  alia  adhuc  nutrimenta  ex  regno  animali 
originem  ducunt.  Lac ,  emulsi  animalis  species  ,  substantiam 
pinguem  cum  animalibus  succis  intime  mixtam  gerens  et  cru¬ 
dum  et  coctum  assumitur.  Coctum  quidem  diutius  asservandum, 
ob  albumen  autem  coagulatum  difficilius  digerendum.  Dependet 
porro  lactis  qualitas  non  solum  ab  animalis  specie,  verum  etiam 
ab  ejus  sanitate  et  nutrimentis.  Lac  cum  aliis  cibis  unitum  dif¬ 
ficilius  digeritur.  Varia  autem  lactis  praeparatione  varia  obti¬ 
nentur  producta,  quippe:  butyrum  et  caseus,  quae,  utut  digestu 
difficilia,  recentia  tamen  largiter  nutriunt.  Ova  debilioribus  ruc¬ 
tus  aliaque  gravamina  generantia  a  fortiori  subiguntur  ventri-  * 
culo  ,  ad  coagulationem  perfectam  cocta ,  aeque  ac  cruda  di¬ 
gestioni  resistunt. 

'  ,  /'  §.  28. 

Cibi  vegetabiles .  Plurimae  fructuum  horra eorum  species, 

saltem  in  nostro  climate  magis  refectioni ,  quam  nntritioni  inser¬ 
viunt  ,  licet  inter  nostratas  haud  paucae  numerentur ,  quae  le¬ 
niter  nutriunt,  uti  quidam  recentiorum  auctorum  adfirmant.  Sa¬ 
nis  tempore  calidiore  fructus  aciduli  crudi,  debilioribus  ad  fla¬ 
tulentiam  dispositis  cocti  conveniunt,  inter  quos  pira,  poma  et 
ficus  majorem  sacchari  partem  continentes  eminent.  Quamvis 
drupacei  et  bacciferi  fructus,  prunis  malisque  exceptis,  aquosi 
majori  copia  flatulentiam  causent;  attamen  plurimi  eorum  refi¬ 
ciunt  aestumque  temperant.  Uvae  reliquis  fructibus  excellentes 
sanis  aegris  que ,  ubi  cetera  vetantur,  gratum  exhibent  tempe¬ 
rans  nutriensve.  Bromelia  Ananas,  citrus  decumanus ,  pomum 
sinense  exoticis  adnumerantur  fructibus ,  quae  omnia  vim  nu¬ 
trientem  involventia  egregie  reficiunt.  Nuclei  magnam  olei  pin¬ 
guis  quantitatem  gerentes  a  ventriculo  sat  forti  subigendi ,  lar¬ 
ge  nutriunt,  debiliorem  autem  ventriculum  obruunt,  rancidae 
corruptioni  admodum  faventes.  Ita  agunt  nuces  juglandes,  avel¬ 
lanae  ,  amygdalae. 

§.  29. 

Semina  farinosa  seu  cerealia  facile  digeruntur  et  multum 
nutriunt,  eminent  inter  has  triticum  et  secale  cereale,  quorum 
illud  amylo^  hoc  principio  abundat  saccharino.  Hordeum  secali 
cereali  plus  saccharum  ^  minus  amylum ;  avena  omnium  mini¬ 
mam  gerit  proportionem.  Cum  tritico  convenit  oryza  majore 
mucilaginis  quantitate  referta.  Adaugent  porro  zea  (Mais),  mi¬ 
lium  fagopyrum  alimentorum  copiam. 

.§.  30. 

Legumina  farina  scatent  graviori ,  multum  quidem  nutrien¬ 
te,  sed  validam  digestionem  requirente,  quare  hominum  debilio¬ 
rum  et  vitam  desidem  agentium  ventriculum  gravant.  Maxime 
vero  digestionis  organa  molestantur,  si  cum  folliculis  suis  come¬ 
duntur  omni  digestioni  resistentia.  Immatura  majorem  prin¬ 
cipii  saccharini  continent  quantitatem  nutriuntque. 

8-  31. 

Plurimae  radices  materia  nutriente ,  amylo,  mucilagine  in¬ 
struuntur  ,  quo  tubera  solani  tuberosi  pertinent ;  radix  dauci 
carotae ,  dauci  cretici  saccharum  magna  continet  copia,  qua 
defectum  amyli  recompensare  videntur.  Magis  condimenta 
quam  nutrimenta  suppeditant  radices  acres  uti  raphani  rusti¬ 
cani,  armoraceae,  cepae,  allii.  Olera  et  herbae  praeter  ali¬ 
quam  albuminis  et  mucilaginis  quantitatem  parum  nutrientis 

gerunt,  succo  scatent  in  fermentationem  admodum  prono,  quare 
in  ventriculo  minus  valido  digestionem  retardant  flatusque 
evolvunt  et  ad  haec  sola  restrictis  debilitatem  et  cachexiam  in¬ 
ducunt.  Reliquis  succulentior  excellit  cucumis.  — -  Quoad  par¬ 
tes  nutritivas  haud  multum  cedit  nutrimentis  ex  regno  animali 
venientibus  Cynara  scolymus  L.;  non  ita  asparagus  urinam  foe- 
tore  proprio  impregnatum  pellens. 

§.  32. 

Fungi  natura  animali  magis  adpropinquantes  large  qui¬ 
dem  nutriunt,  ast  ob  eorum  texturam  corio  non  absimilem  dif¬ 
ficulter  digeruntur.  Praeparatione  quidem  sapidiores ,  ventri¬ 
culo  autem  minus  grati  redduntur.  Caveat,  qui  illos  colligit, 
ne  comestibiles  cum  venenatis  confundat,  magna  inter  utros - 
que  existente  similitudine  ,  sapore  non  semper  distinguendi.  — 
Postmodum  plurimae  fuci  species  gratae,  sapidae,  gelatinae 
similes  modo  in  nsulis  Graeciae,  in  Japonia,  China  come¬ 
duntur. 

A  §.  33.  U' 

Inter  nutrimentorum  ex  regno  vegetabili  oriundorum  prae¬ 
parationes  panis  memoratu  dignissimus,  utpote  communissimum 
ac  frequentissimum  alimentum  ex  tritico  et  ceteris  seminibus 
cerealibus  parandum.  Albissimum  panem  ex  tritico  spelta  pa¬ 
rant  ,  qui  citissime  exsiccans ,  asservationi  diuturniori  minus 
aptus  observatur.  In  australibus  praeterea  regionibus,  uti  in 
Gallia  ex  farina  milii ,  in  Bretagne  ex  fagopyro ,  in  America 
ex  zea  mays  panem  sibi  parant-,  regionem  septem  trio  naliurn  in¬ 
colae  arborum  corticis  farinae  admiscent,  inferioris  notae  mi- 
nusque  grati  saporis  pane  vescuntur.  Solummodo  tempore  ca¬ 
lamitatum  publicarum  hordeum ,  avena  ad  parandum  recipiun¬ 
tur  panem.  Cum  panis  qualitas  ab  ejus  dependeat  praepara¬ 
tione  ,  non  inutile  erit ,  nonnullas  qualitatum  externarum ,  qui¬ 
bus  instructum  sit ,  oportet ,  adnotare  ;  sit  itaque  omnis  panis 
aequabiliter  coctus,  levis,  ad  digiti  adpulsum  resonans,  in¬ 
ternaque  ejus  pars  non  glutinosa  aut  tenax. 

§.34. 

Quae  insipidis  saporem  addunt ,  ingratum  corrigunt ,  di¬ 
gestionem,  ventriculi  vires  excitando ,  promovent,  condimen¬ 
torum  obtinerunt  nomen ,  quorum  praecipua  breviter  enumerabo. 
Omnium  communissum  sal  est,  sine  quo  paucissima  solum  as¬ 
sumuntur  nutrimenta;  carnem  pinguem  digestu  faciliorem  red- 

dit ^  partim  alimenta  solvendo,  partim  ventriculum  stimulando*, 
cibosque  vegetabiles  in  fermentat ionem  illis  propriam  proclives 
ita  determinans  ,  ut  haec  praecaveatur.  Qua  condimentum  sac- 
charum  adduci  meretur,  ut  quod  non  solum  acidarum,  amara¬ 
rum  acriumve  substantiarum  saporem  corrigit,  verum  etiam  in¬ 
timam  inter  pinguia  et  aquosa  efficit  unionem.  Quidquod  ipsas 
nutrientes  vires  ipsi  denegare  non  valemus  ,  licet  magna  quan¬ 
titate  ingestum,  pinguibus  additum,  ventriculum  gravet.  Ace¬ 
tum  non  solum  corruptioni  resistit ,  sed  etiam  nutrimentis  gra¬ 
tum  conciliat  saporem,  fervorem  minuens,  aestumque  tempe¬ 
rans.  Ne  autem  ejus  magnae  deperdantur  virtutes ,  acetum 
purum ,  nec  acidis  mineralibus ,  nec  aliis  acribus  contaminatum 
sit ,  oportet.  Acri  principio  oleoque  aethereo  scatentes  plantae 
pro  condimentis  declaratae  varios  exerunt  effectus.  Fortiorum 
stimulantium  zona  fervida  genitrix,  ut  incolae  haberent,  quo 
contra  aestum ,  ventriculum  relaxantem,  se  defenderent.  His 
adnumerantur :  zingiber,  piper,  cubebae,  cardamomum,  cinna¬ 
momum,  caryophylli,  nux  moschata,  quorum  omnium  usus  in 
nostro  climate  arctioribus  limitibus  circumscribendus.  Inter 
nostrata  condimenta  cuminum,  anisum,  foeniculum ,  satu¬ 
reja  mitius  agunt ,  minusque  exaestuant.  Majorem  acrium  , 
quam  aromaticarum  partium  semina  synapis ,  raphanus ,  ar¬ 
moracia,  cepa,  allium  gerunt,  id  peculiare  habentes,  quod 
digestionem  pinguium  farinosarumve  promoveant,  flatus  aut 
pellant  aut  supprimant,  nec  non  pituitae  in  primis  viis  gene¬ 
rationi  obsint. 

§.  35. 

Cum  non  omnia  nutrimenta  recentia  assumi,  aeque  minus 
omne  tempore  qua  talia  procurari  possint,  vario  modo  trac¬ 
tata  pro  futuro  conservantur  usu.  Ad  antiquissimas  nutrimenta 
conservandi  methodos  siccatio  pertinet  vel  fornacis  vel  solis  ca¬ 
lore  absolvenda,  qua  nutrimentorum  qualitates  minime  mutantur, 
verum  modo  particulae  magis  condensantur.  Eadem  praestat 
carnes  assandi  methodus,  reliquis  praeferenda.  —  Diutissime 
asservari  valent  carnes  fumo  induratae,  duriores,  ventriculi 
subactioni  resistentes,  fibram  gelatina  et  albumine  spoliatam, 
duram,  tenacem  exhibentes.  —  Pinguem  sale  condimus  car¬ 
nem,  quae  huic  praeparationi  eo  aptior,  quo  recentior ;  prae¬ 
sente  enim  jam  aliqua  in  putredinem  proclivitate  sal  eo  magis 
illam  promovebit,  quam  inhibebit.  Adauget  porro  sal  stimu¬ 
lantem  carnis  proprietatem  ,  qua  fit ,  ut  et  debiliori  feratur  ven¬ 
triculo. 

§.  36. 

Plantae  pro  faturo  asservantur  usu  saccharo,  aceto-,  va¬ 
riisque  aliis  condimentis .  additis.  In  genere  is  conservandi  ac 
praeparandi  modus  praeferendus ,  qui  simplicissimus  nutrimentis 
nec  alienas  adjicit  particulas ,  nec  minimum  eorum  partibus  nu- 
tritivis  subtrahens ,  sanitati  quam  maxime  consulit. 

§.  37. 

Quod  vero  tempus  nutrimenta  assumendi  attinet,  hoc  pro 
maxima  parte  ab  hominum  dependet  consuetudine,  quorum  plu¬ 
rimi  certum  comestionis  tempus  observant.  Quae  quidem  con¬ 
suetudo  certis  diei  horis  sese  adstriugere  non  ^solum  na¬ 
turae  humanae  convenit ,  verum  etiam  integrae  familiae  ab 
hoc  more  non  absque  noxia  recedere  possunt.  Infantibus 
autem ,  cum  parciorem  quantitatem  ciborum  una  vice  assu¬ 
mant  digestioque  in  illis  tam  rapide  procedat,  victus  frequen- 
tior  propinandus. 

§.  38. 

Quaeritur  nunc,  quoties  de  die,  quandoque  victus  assumen¬ 
dus  ab  homine  sano  ?  Clima,  labores,  certa  corporis  constitutio 
vivendi  ratio  maxime  in  hujus  quaestionis  determinationem  in¬ 
fluunt,  ita,  ut  sint,  qui  semel  de  die  mensae  accumbant,  licet 
natura  meridiem  et  vesperas  versus  pastum  exigat.  - —  Sero 
prandium  assumentibus  jentaculum,  non  uti  ex  more  consueto 
fluidum,  sed  solidum  facile  digestu  convenit.  In  coenandi  tem¬ 
pore  prandii  praegressi  semper  respectus  habendus,  attenden- 
dumque,  ut  debitum  temporis  spatium  intersit  —  de  regula  duae 
ante  cubitum  horae.  Recte  hinc  diaetetica  in  seram  noctem 
protractas  coenas  vituperat,  utpote  somnum  inquietum,  cepha¬ 
laeam,  aliaque  mala  inducentes,  nullo  ciborum  assumtorum  ha¬ 
bito  respectu.  Coena  sit  autem  levis,  nec  ex  duris,  siccis,  aut 
difficulter  digerendis  substantiis  constans,  quantitate  parcior 
prandio  ;  hinc —  si  vis,  sit  tibi.nox  levis,  sit  tibi  coena  brevis.  — 
Pastum  levis  insequatur  motus,  nullae  corporis  aut  mentis  gra¬ 
viores  labores,  nec  immediatus  somnus. 

fc  39. 

Quoad  ordinem  assumendorum  nutrimentorum  varios  va- 

riae  terrae  gentes  mores  receperunt  5  apud  plurimas  fluida  pa¬ 
stum  inchoant,  solidiora  finiunt;  aliae  inversum  observant  ordi¬ 
nem.  Quid  praeferendum,  sponte  fluit,  sitis  enim  alioquin  sub 
comedendo  exsurgens,  nullo  fluido  praemisso,  facile  ad  immodi¬ 
cum  seduceret  potum  assumendum.  Solis  jusculis,  omnibus  so¬ 
lidis  abjectis  nutriri,  noxium;  ut  quibus  ventriculus  non  satis 
exercitatus  debita  spoliatur  energia,  aegre  stimulantibus  resti¬ 
tuenda.  Solida  enim  non  eatenus,  quatenus  stimulantibus  pro¬ 
prietatibus  instructa  sunt ,  verum  etiam  consistentia,  et,  ut  ita 
dicam,  mechanice  ventriculum  afficiunt.  —  Nimiam  ciborum  va¬ 
rietatem  incongruamque  miscelam  sanitati  maxima  struere  peri¬ 
cula,  et  ratio  et  experientia  confirmat.  Major  illorum  diversitas 
gulae  blandiens  facile  ad  errores  seducit  diaeteticos^  omnisque 
oppletio  non  levibus  mulctatur  incommodis.  Modernus  mos  men¬ 
sae  adsedere.,  praeferendus  veteri  illi  adcubare.  — Errant,  qui 
alimentorum  intra  nycthemerum  assumendorum  quantitatem  cal¬ 
culo  determinare  conabantur,  ast  absque  felici  successu.  Va¬ 
riat  enim  pro  diversa  hominum  consuetudine,  aetate,  anni  tem¬ 
pore  tempestate,  majori  aut  minori  ventriculi  energia,  labo¬ 
rum  genere,  ciborum  qualitate  aliisque  accidentalibus  circum¬ 
stantiis. 

§.  40. 

Incuria  ac  omnis  meticulositas  in  ciborum  selectu  admodum 
nocet;  haec  in  hypochondriasim  disponendo,  malaque,  quampri¬ 
mum  strictioris  vivendi  rationis  limites  transgrediuntur,  multa 
majora  progenerando  ;  illa  nec  tempus,  nec  quantitatem  respi¬ 
ciens  ad  errores  plane  oppositos  seducens,  functionum  harmo¬ 
niam  turbat  morbumque  progenerat.  Contra  utrumque  errorem 
munit  temperantia ,  quae  non  in  accurata  certarum  regularum 
observatione.,  sed  in  simplicium  nutrimentorum  et  ventriculi  ca¬ 
pacitati  et  organorum  digerentiorum  vi  accomodatorum  usu 
consistit  moderato.  Sano  regula  dictat  haec :  sequere  appeti¬ 
tum  sensumque  communem,  sed  cave,  ne  quem  benigna  tibi 
largiebatur  natura  sensum,  mentis  cultura  obtundans,  custode¬ 
que  fideli  priveris !  —  Utut  homo,  quam  plurimis  aerumnis  prae¬ 
ferendis  par  sit ,  attamen  jejunium  potraetum  nunquam  abs¬ 
que  malis  feret  sequelis.  Quodsi  eum  in  finem  instituitur, 
ut  noxias  ex  largiori  victu  propullulantes  auferat,  vituperari 
nequaquam  potest,  utut  non  semper  desideratum  'praestet 
effectum. 

Variant  nutrimenta  pro  diversitate  anni  temporis  *,  hyeme 

solidum  et  animalem,  aestate  levem  fluidumque,  hyberno  tem¬ 
pore  calefacientem  ,  aestivo  temperantem  conducere  victum  jam 
profani  norunt.  Non  minus  differt  victus  pro  aetatis  diversitate ; 
aetas  infantilis  victum  largum ,  animalem  potumque  calefacien¬ 
tem  vetat ,  quem  ex  opposito  senilis  exposcit ,  virilis  utcun¬ 
que  fert.  - 

CAPUT  II. 


De  Potulentis. 

§.  42. 

Potulenta  reapse  fluida  sistunt  nutrimenta;  differunt  ab  his 
minore  partium  nutritivarum  copia,  majore  autem  humectandi 
facultate.  Cum  fluidorum  quantitas  in  organismo  illam  solidorum 
longe  exsuperet,  cum  per  tot  tamque  diversas  consumatur  ac 
dissipetur  vitae  operationes,  continuamque  exigat  restitutionem, 
non  mirandum  potulenta  adeo  necessaria  esse ;  si  quidem  iis  ca¬ 
rere  nequeamus  sitisque  fame  longe  intolerabilior  sit.  Variant 
autem  potulenta  ita ,  ut  sint  simplicia  et  artificialia,  cum  vel 
absque  fermentatione  parata  aut  destillatione  obtenta.  • 

§•  43. 

Aqua  pura  recens  omnium  simplicissimum  potulentum,  quod 
natura  cuilibet  sano  assignavit ,  sitim  egregie  fallens ,  reliquis 
praeferenda  esset ,  nisi  magis  complicata  vivendi  ratio  ejusdem 
usus  arctioribus  circumscripsisset  limitibus.  Errant,  qui  aquam 
pro  absoluto  sanitatis  prorogandae  remedio  habent  ,  aeque  ac 
ii ,  qui  plenarie  ab  ejus  usu  abstinent,  cujus  ratio  facile  patet : 
illi  nimirum  largum  ejus  usum  facientes  menstrua  nimis  diluen- 
do  digestionis  officinam  debilitant,  hi  autem  necessariam  humo¬ 
rum  quantitatem  denegando  organismum  circulationis,  secretio¬ 
nis  vehiculo  destituunt.  * 

8.  44. 

Quae  viribus  medicatricibus  scatent  aquae  minerales ,  cum 
aegris  conveniant,  pro  ordinario  potu  ac  quotidiano  sanis  non 
quadrant.  Cum  lac  crudum  hauriri  potulentique  vices  gerere 
posset,  nisi  pinguedo  ipsi  propria  potus  ordinarii  virtutes  suffer¬ 
ret  ,  hic  solummodo  nominasse  juvabit. 

§.  45. 

Quod  natura  minime  exigerat,  consuetudo  homini  adeo  ne 
eessarium  reddidit,  ut  vix  eo  carere  valeat.  Sic  potulentorum,  in¬ 
fusa  calida  sub  nomine  potus  theati ,  arabici ,  ac  eorum,  quae 
his  substui  solent  venientia,  in  auxilium  trahentes,  numerum 
adauximus.  Utut  coffeam  tot  substantiae  supplere  depraedicen- 
tur,  nulla  tamen  ejus  virtutibus  instructa,  nota.  Cichoreum  ei 
substitutum  diu  continuatum  oculos  hebetat,  non  ita  Cyperus 
esculentus  L.  Ubi  semel  potus  calidus  assumendus,  arabicus 
reliquis  praeferendus.  Quamvis  enim  nervos  debilitat ,  sangui¬ 
nis  motum  intendit ,  cong*estiones  ad  imum  ventrem  et  haemor¬ 
rhoides  producit,  attamen  mixtus  a  lacte  leniter  nutrientem  ac¬ 
quirit  qualitatem,  merus  autem  animum  exhilarat,  digestionem¬ 
que  promovet. 

$.  46. 

Thea  Hollandica  vacuum  stimulum  ventriculo  applicat*, 
quo  hunc  et  systema  nervosum  debilitat ;  Hollandicam  sapore 
maxime  aemulantur  folia  Clinopodii  vulgaris  L.  Substituuntur 
folia  agrimoniae  eupatoriae  L. ,  veronica,  fragaria  vesca  ab 
iisdem  noxiis  etfectibus  non  libera ,  quos  genuinae  theae  tri¬ 
buimus.  — 

8.  47. 

Longe  majoribus  virtutibus  excellit  potus  ex  seminibus  c*a- 
cao  paratus  ,  cum  praegressis  nulla  ratione  comparandus  ,  qui 
addita  siliqua  Vanillae  ventriculum  vix  gravat.  Exposcit  qui¬ 
dem  persistentem  digestionem ,  ast  largiter  nutrit.  Quo  .minus 
fortioribus ,  plethoricis ,  vitam  desidem  gerentibus  convenit ;  eo 
magis  vita  debilis,  Jiumorum  exinanitio  ejus  efflagitant  usum, 
dummodo  digestio  non  sit  prostrata.  His  omnibus  oppositam  agen¬ 
di  rationem  habent  potulenta  ex  seminibus  pinguibus  aut  aurantio- 
rum  parata ,  quae  aestum  temperant ,  humores  diluunt  simul- 
que  reficiunt. 

48. 

Quae  fermentationem  subierunt  potulenta,  cerevisia  ac  vi¬ 
num  eo  magis  commemorari  merentur,  quo  magis  aqua  re¬ 
jecta  pro  potu  ordinario  hauriuntur.  Si  potum  ordinarium  cu¬ 
pimus,  cerevisiam  censeo  vino  esse  praeferendam.  Minus  enim 

stimulat  calefacitque ;  id  quod  multum  a  praeparatione  ac  inten- 
sitate  ejus  dependet.  Quod  partes  cerevisiae  constituentes  atti¬ 
net  ,  ad  has  generatim  praeter  aquam  et  spiritum  vini  adhuc 
Lupulin ,  saccharum^  mucus,  productum  extractivum,  calcaria 
phosphorica  et  magnesia  numerantur.  Bona  riteque  fermentata 
cerevisia  multum  sacchari,  mucilaginis,  minus  alcoholi  gerens  , 
nullam  prodit  acidam  indolem,  nec  aliis  peregrinis  in  locum 
humili  lupuli  positis  inquinata  est.  Domestica  quidem  cerevisia 
sitim  magis  fallit  aestumque  temperat;  ast  in  acidam  fermenta- 
tionem  subeundam  proclivior  diarrhoeam  ac  stranguriam  cau- 
sat.  Excellentes  vini  potatores  labefactata  digestione  melius  ce- 
revisiam  ferunt,  imo  nec  caret  historia  exemplis,  quod  hi  ce¬ 
revisiae  assuefacti  meliorem  nanciscerentur  sanitatem  nunquam 
amplius  ad  vini  usum  impellendi. 

§.  49. 

Praeter  principales,  alcohol  et  aquam,  quibus  constituitur 
vinum,  partes  aliae  adhuc  variae  ejus  virtutem  modificantes , 
uti  acidum  tartricum,  lixivia,  mucilago,  saccharum,  principium 
extractivum ,  taninum  commemorari  merentur.  Stimulans  vini 
virtus  in  organismum  directa  per  enumerata  ita  modificatur,  ut 
in  reproductionem  alium  atque  alium  exserat  effectum.  In  gene¬ 
re  vinum  stimulando  vitam  excitat ,  labore  gravi  exhaustis  gra¬ 
tum  simul  et  roborans  exhibet  remedium.  Infantibus  ac  juveni¬ 
bus  vinum  venenum ;  viris  rarus,  senibus  frequentior  esto  usus.  — 
Vinum  lac  senum.  Sicuti  non  omnis  aetas,  ita  nec  omnis 
corporis  constitutio  vini  usum  fert ,  quod  in  phthisicis  et  ple- 
thoxicis  observandum. 

§.  50. 

Ex  vinorum  aetate  et  reliquarum  partium  constituentium 
proportione  magni  in  organismum  redundant  effectus,  ita,  ut 
juniora  acidula  tartaro  referta  repro  ductionem  laedant;  aetate 
autem  provecta  dejecto  tartaro  alcohole  magis  evoluto  valetudi¬ 
ni  faveant.  Vina  rubra  austera  laxiore  constitutione  instructis 
ac  in  crebras  excretiones  dispositis  consulunt  ;  ad  alvi  segnitiem 
dispositis  vero  obsunt.  — 

Stimulant  unaque  nutriunt  dulcia  vina  majore  alcoholis  et 
sacchari  copia  instructa,  quare  eorum  dosis  minor  rariorque 
sit ,  oportet. 

§.  51. 

Spiritus  vini  ex  vino  aut  alia  in  ferincutatione  vinosa  de- 

lenia  substantia  obtinendus ,  fortissimum  exhibet  stimulans  jure 
ex  diaeteticorum  classe  ad  illam  therapiae  religendum.  Interiin 
moderatus  usus  solum  iis  concedendus,  qui  constitutione  lym¬ 
phatica,  pastosa,  temperamento  phlegmatico  instructi  sunt  aut 
incolis  locorum  paludosorum,  nemorosorum  per  graves  corporis 
labores  admodum  defatigatis  ac  debilitatis;  secus  strenue,  ejus 
usus  diaeteticus  interdicendus,  nam  mala  inde  propullulantia  sunt 
innumera,  qua  ex  causa  senatus  Londinensis  manifestis,  ejus 
usum  interdicere  jussit.  Mixtum  ex  alcohole ,  aqua  calida , 
saccharo,  succo  citri  sub  nomine  „Punsch”  veniens,  utut  aliis 
gratissimum  raro  adhibendum  ac  magis  vituperandum  esset, 
nisi  diluta  alcoholis  vi  stimulans  a  systemate  cerebrali  ad  cuta¬ 
neum  derivaretur. 

s.  52. 

Reliquae  circa  potum  observandae  regulae ,  tum  tempus, 
tum  quantitatem  respiciunt.  Suadent  auctores  debili  ventriculo, 
ne  fluidorum  inundetur  copia ,  minorem  potus  quantitatem.  Ab¬ 
stinentia  plenaria  a  potu  pertinacem  alvi  obstipationem,  nec 
non  scorbuti  inducit  symptomata;  vehiculum,  quo  cibi  solvuntur, 
quo  sanguinis  mixtio  et  circulatio  fit,  subtrahenda.  Calculus, 
quem  duxerunt,  intermedius  ita  sit  constitutus,  necesse  est, 
ut  nutrimentorum  assumtorum  pondus  bis  superet.  Adaugetur 
quantitas  potus  assumendi  tempestate  fervida,  sicca,  laboribus 
vires  exhaurientibus,  sudores  excitantibus  aut  topice  irritantibus. 

Theses  defendendae . 


H 


i. 


omini  mixtus  convenit  victus. 


II. 

Non  dantur  fines  strictae  inter  regnum  animale  et  veg*etabile. 

iii. 

Pliilautia  medici  pernicies  aegri. 

IV. 

Continua  remediorum  variatio  vallicantem  designat  medicum. 


V.  - 

Aer  atmosphaericus  sistit  aggregationem  mechanicam. 

VI. 

Animi  foecunditas  in  foeminis  saepius  in  causa  est  sterilitatis. 

VII. 

Quale  nutrimentum,  talis  sanguis, 

VIII. 

Thoracula  phthiseos  et  chloroseos  causae. 

IX. 

Venus  mater,  Bacchus  pater,  ira  obstetrix  Arthritidis, 

X. 

In  scrophulis  sol,  aer  et  aqua  plus  praestant,  quam  pharmaca. 

XI. 

Medicus  castrensis  nec  ulla  artis  medicae  doctrina  careat, 
oportet. 

XII. 

Amor  non  paucos  et  parit  morbos. 

>  X  '  . 

v'  '  ?■  ■  >  •  ■  ■  '  ;  '  .. 

XIII. 

Medicus,  qui  collegam  invidia  persequitur,  animi  sui  imbecilita- 
tem  prodit. 

XIV. 

Vena  portarum  porta  malorum. 


XV. 

Indicatio  operationis  chirurgicae  ad  medicinae  pertinet  forum. 

XVI. 

Exstirpare,  amputare  nequaquam  est  sanare. 

"i  i.  • 

XVII. 

Malus  homo  bonus  medicus  esse  nequit. 

XVIII. 

Dantur  morbi  cum  evolutione  generis  humani  pari  passu  ince- 
.  dentes. 

XIX. 

Examen  aegri  nunquam  negligendum  —  nam  — 

XX. 

Medicus,  sensum  practicum  sibi  jam  esse,  falso  putans,  semper 
periculosus. 

XXI. 

Humanitas,  religio,  prudentia,  his  medicus  ne  eareat. 

XXII. 

Medicus  non  solum  minister,  sed  et  magister  sit  naturae. 


4 


-r-i 


»  , 

- » 


«r 


